ועדת העבודה, הרווחה והבריאות, כנסת 16, פרוטוקול מספר 368, 2005-03-01 12:15

שאול יהלום: אני מתכבד לפתוח את ישיבת ועדת העבודה, הרווחה והבריאות.

שאול יהלום: על סדר היום הצעת חוק לתיקון פקודת הבטיחות בעבודה (תיקון מס' 5) (דרגנוע), התשס"ה-2005, הצעת חוק פרטית של חבר הכנסת אמנון כהן, שמכבד אותנו בנוכחותו למרות היותו עמוס כיושב-ראש ועדת הכלכלה.

שאול יהלום: היום אנחנו רוצים לסיים את הכנת החוק לקריאה ראשונה.

שאול יהלום: אני מבין שנעשו הרבה ישיבות והרבה בדיקות בעניין הזה.

שאול יהלום: לפנינו מונחת הצעת חוק הדרגנוע, אחרי שעברה עיבוד על-ידי המשפטנים.

שאול יהלום: האם למישהו יש הערות מהותיות לנוסח שמונח בפנינו?

זאב דיבס: אני מרכז את נושא הבטיחות באגף הפיקוח במשרד התעשייה, המסחר והתעסוקה.

זאב דיבס: אני רוצה להעיר, או להאיר, שיש כאן לדעתי מצב קצת אבסורדי, בעצם העובדה שהדרישות על הדרגנוע מחמירות יותר וברורות יותר מאשר הדרישות על מעלית.

זאב דיבס: אני חושב שהיות והמעלית והדרגנוע נמצאים באותה משפחה, לא יעלה על הדעת שהשינוי שמוצע כרגע, בניגוד לנייר שהוגש לנו לפני יומיים - - -

שאול יהלום: אדוני אומר "לא יעלה על הדעת", אבל זה כן עולה על הדעת.

זאב דיבס: לדעתי זה לא הגיוני.

זאב דיבס: לכן אני חושב שהחלק העוסק בדרגנוע צריך להיות כרוך בכריכה אחת עם כל התיקונים שנעשים לגבי מעליות.

אמנון כהן: אדוני היושב-ראש, אני לא מבין מה הוא קיבל לפני יומיים שלא תואם את מה שהוגש היום.

אמנון כהן: אדוני דיבר על משהו מהותי.

אמנון כהן: מה מהותי?

זאב דיבס: לא יעלה על הדעת שהדרישות מהדרגנוע יהיו מחמירות הרבה יותר מאשר מהמעלית.

אמנון כהן: לפני יומיים הן היו פחות מחמירות?

זאב דיבס: צריכות להיות דרישות זהות במעלית ובדרגנוע, על-פי התיקונים שנעשו כאן, מעבר לעניין של תדירות הבדיקה.

זאב דיבס: היות ואנחנו יודעים שהסיכון בדרגנוע קטן יותר מאשר במעלית, אז שינינו בסך הכול את תדירות הבדיקה, במקום בדיקה מדי 6 חודשים – בדיקה מדי 12 חודשים.

זאב דיבס: אבל לגבי שאר הדברים – הדרגנוע צריך להיות בכפיפה אחת עם המעלית.

זאב דיבס: בניגוד למה שנעשה כאן בישיבות הקודמות, הורדנו בכוונה את כל הפרמטרים האחרים, שיועלו בהמשך כהצעת חוק ממשלתית.

זאב דיבס: אבל המעלית והדרגנוע צריכים להיות בכפיפה אחת.

שאול יהלום: קודם כול, כפי שאמרתי לך, זה עולה על הדעת.

שאול יהלום: אנחנו גם ועדת הבריאות וכוועדת הבריאות אולי נעסוק בהוראות כיצד להתגונן מפני שפעת.

שאול יהלום: יבוא מישהו ויגיד: אתה לא יכול לקבוע הוראות להתגוננות מפני שפעת שהן חמורות יותר מאשר הוראות ההתגוננות מפני התקף לב או דלקת ריאות.

שאול יהלום: ואני אגיד: זה לא שייך.

שאול יהלום: החקיקה מתקדמת.

שאול יהלום: אם היום אני עוסק בשפעת ומשפר את הטיפול בשפעת, נכון שדלקת ריאות קשה יותר משפעת, אז יבוא משרד הבריאות או המציע ויציע למחרת שיפור החוק ויגיד את מה שאתה אומר.

שאול יהלום: הוא יגיד: לא יעלה על הדעת, ויציע תיקון לחוק.

שאול יהלום: אבל אנחנו צריכים לדון לגופו, לא באופן יחסי.

שאול יהלום: זה שיש הוראות חשובות מאוד, או הוראות קשות מאוד לגבי הדרגנוע, השאלה אם צריך אותן או לא.

שאול יהלום: השאלה היא לא אם יש משהו אחר שלא כלול כאן.

שאול יהלום: זה לא שייך.

שאול יהלום: סעיף 70א - מבנה "(א) לא ייבנה דרגנוע אלא אם הוא תואם את דרישות התקן המחייב; לעניין סעיף זה "תקן מחייב" – תקן ישראלי רשמי או תקן ישראלי כמשמעותו בחוק התקנים, התשי"ג-1953 (להלן – חוק התקנים), ובהעדר תקן כאמור, תקן אירופאי 115 EN או תקן בין-לאומי אחר שהמפקח הראשי הכריז עליו בהודעה שפורסמה ברשומות כעל תקן מחייב.

שאול יהלום: (ב) השר רשאי לקבוע הוראות נוספות לענין מבנה הדרגנוע.

שאול יהלום: " מה רע בזה?

שאול יהלום: אם לא כתוב כך במעליות, צריך יהיה לתקן את החוק בהקשר למעליות.

שאול יהלום: סעיף 70ב – הפעלה ראשונה "(א) לא ייעשה שימוש ראשוני בדרגנוע אלא אם כן נבדק בדיקה יסודית (לרבות בדיקה בעומס) בידי בודק מוסמך, שאישר את הפעלתו בתסקיר שבו מפורש עומס העבודה הבטוח שלו.

שאול יהלום: " זאת אומרת, צריך להיות בודק שאישר את העניין הזה.

שאול יהלום: אם לא יהיה בודק אז ישימו על הדרגנוע עומס גדול יותר וזה יכול להרוס את הדרגנוע ולפגום בו.

שאול יהלום: סעיף 70ג – בדיקה תקופתית

שאול יהלום: אתה בעצמך אמרת שזה בסדר.

שאול יהלום: כפול ממעלית.

שאול יהלום: סעיף 70ד – בדיקה אחרי שינוי מהותי או תיקון מהותי "לא ייעשה שימוש בדרגנוע אשר בוצע בו שינוי מהותי או תיקון מהותי, או שנאסרה הפעלתו בצו בטיחות בהתאם לסעיף 6 לחוק ארגון הפיקוח על העבודה אלא אם כן נבדק בדיקה יסודית בידי בודק מוסמך, שאישר בתסקיר את הפעלתו.

שאול יהלום: " הרי זה ברור, אם בוצע שינוי בדרגנוע הוא צריך לעבור בדיקה שתקבע שמבחינה בטיחותית הכול בסדר.

שאול יהלום: סעיף 70ה – חובת הצמדת תווית בדרגנוע "בודק מוסמך יצמיד בדרגנוע, במקום בולט לעין, תווית בדבר הבדיקה; השר רשאי לקבוע את צורת התווית והפריטים שייקבעו בה.

שאול יהלום: " בודק מוסמך ישים את התווית הצהובה, כדי שנדע שהדרגנוע נבדק.

שאול יהלום: סעיף 70ו - תקנות על כל זה יכול השר להתקין תקנות.

שאול יהלום: ובסעיפים הבאים יש תיקונים עקיפים, על הפיקוח ועל כל הדברים האלה.

שאול יהלום: סעיף 8 – תחילה ותחולה "(א) תחילתו של חוק זה ששה חודשים מיום פרסומו (להלן – יום התחילה").

שאול יהלום: (ב) על אף האמור בסעיף קטן (א), סעיף 70א(א) כנוסחו בחוק זה יחול על דרגנועים שייבנו בתום שנה מיום התחילה ואילך.

שאול יהלום: " התחילה היא 6 חודשים מיום פרסומו כדי שתוכלו לתקן את חוקי המעלית בהתאם.

שאול יהלום: אנחנו מאשרים את החוק לקריאה ראשונה, ואם יהיו הערות, מעבר לזה - - -

ליאורה עופרי: הערות נוסח.

ליאורה עופרי: כמו למשל, "בדיקה בעומס" לגבי דרגנוע.

שאול יהלום: אני לא אכנס לזה.

שאול יהלום: יש לכם 24 שעות לדבר עם עו"ד שמרית שקד על כל שינוי שייראה לכם בנוסח.

שאול יהלום: אנחנו מאשרים באופן מהותי את הצעת החוק לקריאה ראשונה, כל עוד הנוסח לא השתנה בצורה מהותי.

שאול יהלום: כל ההערות הנוספות ייעלו בהכנה לקריאה שנייה ושלישית.

שאול יהלום: אני מציע שעד אז תביאו לנו הצעה לגבי מעליות ונוכל לכלול אותה בחוק.

קריאה: היא נמצאת כאן.

קריאה: זה מה שהועבר אלינו.

אמנון כהן: הפרדנו את המעליות מהדרגנוע, בהתאם להחלטת הוועדה.

אמנון כהן: כבר 4 שנים מדברים על כך שתהיה הצעת חוק ממשלתית ושהכול יבוא כמקשה אחת.

שאול יהלום: רבותי, החוק אושר לקריאה ראשונה.

שאול יהלום: תודה רבה.

יהושע הולצמן: סליחה, אדוני היושב-ראש, אתה עושה מאתנו צחוק.

יהושע הולצמן: לא באנו כדי שאתה תגיד לנו שהצעת החוק עוברת כפי שהיא.

יהושע הולצמן: היית יכול להודיע לנו על כך בטלפון.

יהושע הולצמן: בשביל מה באנו לכאן?

שאול יהלום: אני לא מעוניין לעשות צחוק.

שאול יהלום: שאלתי למי יש הערות ורק נציג משרד התעשייה, המסחר והתעסוקה הצביע.

יהושע הולצמן: אני הרמתי את האצבע אחרי שהוא דיבר.

שאול יהלום: אני חוזר בי.

שאול יהלום: הישיבה לא נעולה.

שאול יהלום: שאלתי למי יש הערות ורק נציג משרד התעשייה, המסחר והתעסוקה הרים את היד.

יהושע הולצמן: גם אני הרמתי את היד.

שאול יהלום: אז הבעיה היא הראייה שלי.

שאול יהלום: אני מתנצל.

שאול יהלום: אני מחדש את הישיבה.

שאול יהלום: אדוני יאמר את דברו, בבקשה.

יהושע הולצמן: ראשית, אני תומך במה שאמר מר דיבס במאה אחוזים.

יהושע הולצמן: פקודת הבטיחות בעבודה היא מ-1947, והוסיפו לה שינויים כלשהם ב-1970.

יהושע הולצמן: אבל זאת פקודה ישנה מאוד ששום דבר לא כתוב בה.

יהושע הולצמן: הכול עושה המפקח, הכול קובע המפקח.

שאול יהלום: אנחנו מסתפקים במועט.

שאול יהלום: אנחנו לא רוצים להסתבך.

שאול יהלום: אנחנו מוכנים לקבל כל הצעה מוסכמת שלכם.

שאול יהלום: מה ההערות שלך, לא הערות יחסיות אלא הערות להצעת החוק שלפנינו?

יהושע הולצמן: בישיבה הקודמת דובר על כך שלא יופיע נושא התקן, ולמרות הכול הוא מופיע כאן.

יהושע הולצמן: יש כאן דברים שהדעת לא סובלת.

יהושע הולצמן: צריך לעבור סעיף-סעיף.

שאול יהלום: אני עברתי.

שאול יהלום: תגיד לי בבקשה היכן יש לך הערות.

יהושע הולצמן: אני צריך לעבור סעיף-סעיף.

יהושע הולצמן: רוב הסעיפים כאן לא טובים ולא הגיוני שהם יהיו בתוך תקן.

אמנון כהן: מה, לשים דרגנוע בלי תקן?

יהושע הולצמן: היועצת המשפטית אמרה בפעם הקודמת שמקומו של תקן לא בתוך החוק.

יהושע הולצמן: אני מבקש לעבור סעיף-סעיף ואני בטוח שכולם כאן יעזרו לי.

יהושע הולצמן: אני צריך לאט-לאט לקרוא ולהבין.

שאול יהלום: לא רק סעיף-סעיף אלא מילה-מילה.

שאול יהלום: נמתין לכל הערה שתרצה להעיר.

יהושע הולצמן: בסעיף הראשון, יש הגדרה של "בדיקה בעומס".

יהושע הולצמן: לפי דעתי המקום של הבדיקה בעומס הוא לא כאן.

ליאורה עופרי: ההגדרה "בדיקה בעומס" נמחקת.

ליאורה עופרי: הטענה היא שבדרגנועים אין מקום לעשות בדיקה בעומס.

יהושע הולצמן: בוודאי שיש מקום לבדיקה בעומס, אבל זה לא המקום הנכון אלא בתקנות.

שאול יהלום: ""בדיקה בעומס" – בדיקה באמצעות הטלת עומס מבחן בהתאם להוראות היצרן או התקן שלפיו נותר המתקן, ולא פחות מעומס העבודה הבטוח של המתקן;".

יהושע הולצמן: ואם היצרן שייצר את הדרגנוע הוא לא יצרן מוכר, או משהו שלא מקובל בישראל למשל?

יהושע הולצמן: מישהו כאן צריך לאשר את היצרנים.

שאול יהלום: יש דבר כזה?

יהושע הולצמן: בישראל – אין, אבל בחוץ-לארץ.

יהושע הולצמן: בישראל לא מייצרים דרגנועים.

אמנון כהן: פועלים על-פי הוראות היצרן.

שאול יהלום: האם יש יצרן שמייצר דרגנוע ואינו אומר מה העומס שאפשר להטיל עליו?

שאול יהלום: יש דבר כזה בעולם?

יהושע הולצמן: במדינות מתוקנות – לא.

יהושע הולצמן: רובם אומרים שצריך לבדוק בעומס ואיך לבצע את הבדיקה.

שאול יהלום: אז מה הבעיה?

שאול יהלום: זה כתוב.

יהושע הולצמן: אני טוען שזה לא צריך להופיע בחקיקה ראשית.

שאול יהלום: מה אכפת לך שזה כאן?

שאול יהלום: אתה צריך להסביר לנו מה הבעיה המשפטית.

שאול יהלום: אדוני לא יתרגז עלינו, אנחנו בסך הכול משרתי ציבור ואנחנו רוצים להגביר את הבטיחות.

שאול יהלום: לא ראיתי שאדוני הצביע, ואתה רואה שחידשתי את הישיבה.

שאול יהלום: אל תיכנס כאן לשאלות כמו האם זה מופיע בחוק או בתקנות.

שאול יהלום: את זה תשאיר ליועצים המשפטיים.

שאול יהלום: אם היית אומר שצריך לשנות את ההגדרה של "בדיקה בעומס" – כמו שפעם היו בודקים משקל של כביסה עם מין קפיץ, היית אומר: עומס זה לא לשים אלא להרים, הייתי מבין.

שאול יהלום: אבל אתה אומר בסך הכול שזה לא צריך להיות בחוק אלא בתקנות.

שאול יהלום: עזוב את זה.

שאול יהלום: בשביל זה יש יועצים משפטיים שמקבלים שכר.

שאול יהלום: יש כאן הגדרה של "דרגנוע", ואחרי זה הגדרה של "שינוי מהותי": "שינוי במבנה או במערכת הפיקוד, לרבות הוספה או תיקון של רכיב בעל משמעות בטיחותית, שכתוצאה ממנו יש סטיה מהתכנון המקורי".

שאול יהלום: ישאלו: איך אתה יכול להגדיר בדיוק "שינוי מהותי"?

שאול יהלום: אין ברירה.

שאול יהלום: בכל דבר תמיד מגדירים עד כמה שאפשר קרוב לכוונה.

שאול יהלום: ואחר-כך יש הגדרה של "תיקון מהותי": "שיפוץ או החלפת רכיב בעל משמעות בטיחותית על-ידי השבחה או החלפה של חלקים בלויים או פגומים," – ונותנים דוגמה – "כגון ריתוך במבנה למעט החלפת חלק בלוי או פגום בחלק זהה חדש", שאז זה לא "תיקון מהותי" אלא "תיקון".

שאול יהלום: בסעיף 70א כן הכנסנו תקן, כי יש תקן לדרגנועים, שנקרא "115 EN".

שאול יהלום: אימצנו את התקן האירופאי.

שאול יהלום: אם תגיד לי שזה לא תקן לדרגנועים, נשמע את ההערה.

שאול יהלום: "התקן יופקד לעיון" – כדי שכל אדם יידע.

שאול יהלום: מי שירצה לבדוק יוכל תמיד להתקשר למכון התקנים ויגידו לו ששם זה שמור והוא יכול לראות את התקן.

שאול יהלום: בהמשך יש הוראות נוספות.

שאול יהלום: אם פתאום משהו מחייב התקנת סככה על הדרגנוע או משהו כזה, נותנים לשר סמכות לקבוע הוראות נוספות.

שאול יהלום: בסעיף 70ב כותבים שחייבים לפני ההפעלה הראשונה לעשות בדיקה בעומס.

שאול יהלום: יקראו לבודק המוסמך מר יהושע הולצמן ויאמרו לו לעשות את הבדיקה.

שאול יהלום: הוא יגיד: קודם כול אני צריך לעשות בדיקה בעומס.

שאול יהלום: "לא ייעשה שימוש ראשוני בדרגנוע אלא אם כן נבדק בדיקה יסודית" – כמו שעושים במעליות כך יעשו בדרגנוע.

יהושע הולצמן: מופיע פה תקן 115 EN, שהוא תקן אירופאי.

יהושע הולצמן: למה לא מאמצים את התקן האמריקאי שהוא מחמיר יותר?

יהושע הולצמן: בישיבה הקודמת נאמר שלא יצוין תקן בכלל.

שאול יהלום: מר זאב דיבס, למה אימצנו את התקן האירופאי ולא את התקן האמריקאי?

זאב דיבס: כי התקן האירופאי רחב הרבה יותר.

זאב דיבס: נכון שבמקרים מסוימים התקן האמריקאי מחמיר יותר.

זאב דיבס: בשנים האחרונות הנטייה שלנו היא ללכת באימוץ תקנים.

זאב דיבס: התקנים הישראלים מבוססים בעיקר על התקנים האירופאים ולא על התקנים האמריקאים.

זאב דיבס: לגופו של עניין, אני חושב שההערה הזאת לא כל-כך רלוונטית, בטח לא לדיון, ואני מניח שגם אדון הולצמן יסכים אתי, כי כתוב כאן: "או תקן בין-לאומי אחר שהמפקח הראשי הכריז עליו".

זאב דיבס: זה אומר שתיאורטית מחר בבוקר אני יכול לאמץ גם תקן אמריקאי ותקן סקנדינבי ותקן יוגוסלבי ותקן אוסטרלי וכדומה.

זאב דיבס: אם מפקח העבודה הראשי ישתכנע שאכן התקנים האלה טובים והגיוניים ורלוונטיים לעניין, אפשר לאמץ תקנים נוספים, אין שום בעיה בעניין הזה.

זאב דיבס: אני יכול לומר בבירור, ש-99% מהדרגנועים שנמצאים במדינת ישראל הם דרגנועים אירופאים.

יהושע הולצמן: ומה עם "אוטיס" למשל?

יהושע הולצמן: זה 50% מהשוק.

זאב דיבס: זה לא 50%.

עמי לוסטיג: הדרגנוע של "אוטיס" מיוצר באירופה לפי תקן אירופאי.

עמי לוסטיג: הוא מתאים גם לתקן האמריקאי וגם לתקן האירופאי.

זאב דיבס: לכן העניין הזה לא רלוונטי.

זאב דיבס: 98%-99% מהדרגנועים בארץ במילא מיוצרים על-פי התקן האירופאי.

זאב דיבס: זאת הסיבה שכתבנו תקן אירופאי.

זאב דיבס: אבל אמרתי, לא מן הנמנע שנשנה את זה לתקן אחר.

אמנון כהן: אל תשנה.

אמנון כהן: תוסיף.

יהושע הולצמן: אפשר לבטל את 115 EN ולכתוב את התקן האמריקאי.

יהושע הולצמן: ההיגיון אומר שהאמריקאים הם בדיוק כמו האירופאים.

שאול יהלום: אתם מתנגדים לאמץ את התקן האמריקאי?

זאב דיבס: היות ו-99% מהדרגנועים מיוצרים על בסיס תקן אירופאי, זאת הסיבה שרשמנו תקן אירופאי.

זאב דיבס: אתה יכול לשאול אותי באותה מידה למה אני מתנגד לתקן סקנדינבי או לכל תקן אחר.

שאול יהלום: עובדה שאני לא שואל אותך.

שאול יהלום: אני שואל רק על התקן האמריקאי.

זאב דיבס: אנחנו מתנגדים לכך כרגע היות וכפי שאמרתי, כמעט כל הדרגנועים שנמצאים בארץ מבוססים על תקן אירופאי.

זאב דיבס: התקן האירופאי מספק לחלוטין.

זאב דיבס: אם יהיה צורך ונשתכנע שבאמת האמריקאים מתחילים להיכנס לשוק עם דרגנועים טובים מאיכות טובה, נאמץ גם את התקן האמריקאי.

זאב דיבס: אין שום סתירה בין הדברים.

שאול יהלום: כתוב: "או תקן בין-לאומי אחר שהמפקח הראשי הכריז עליו".

עמי לוסטיג: אני רוצה להסביר כאן עניין ארגוני.

עמי לוסטיג: כל יצרן של דרגנועים כותב בקטלוג הטכני: אני מייצר את הדרגנוע לפי תקן אירופאי, לפי תקן אמריקאי, לפי תקן אחר, והוא מסמן את ההתאמה של הרכיבים לדרגנועים השונים.

עמי לוסטיג: בין אם הוא פועל בארצות-הברית או באירופה, הוא יודע לייצר גם לפי התקן הזה וגם לפי התקן הזה.

עמי לוסטיג: בארץ, למעט "מיצובישי" שמגיע מיפן ומותאם לתקן האירופאי, כל הדרגנועים מיוצרים באירופה.

עמי לוסטיג: "אוטיס" מיוצר בגרמניה או בצ'כיה, "שינדלר" מיוצר באוסטריה, "טיסֶן" מיוצר בגרמניה ו"קוֹנֶה" מיוצר בגרמניה.

שאול יהלום: אז כרגע התקן האירופאי הוא המועדף.

שאול יהלום: אם יהיה צורך, המפקח הראשי יוכל להחליט לאמץ תקן אחר.

אמנון כהן: בסעיף 70ו, המתחיל במילים "השר רשאי לקבוע/יקבע בתקנות" – אני מבקש לתחום את זה בזמן, תוך 60 ימים מיום שהחוק פורסם ברשומות.

ליאורה עופרי: כתוב "השר רשאי".

ליאורה עופרי: אלה לא תקנות חובה.

ליאורה עופרי: השארנו כאן שתי אופציות: "השר יקבע בתקנות" או "השר רשאי לקבוע בתקנות".

ליאורה עופרי: אם הוא רשאי לקבוע אז זה יכול להיות בעוד 3 שנים.

שאול יהלום: זה לא סותר את החוק.

שאול יהלום: גם אם הוא לא מתקין תקנות, החוק מופעל.

שאול יהלום: אנחנו נאמר "השר רשאי לקבוע".

זאב דיבס: יכול מאוד להיות שבעוד 10 שנים נרצה לכתוב הנחיות נוספות באמצעות תקנות, ולא בעוד 60 ימים, ויכול להיות שיוחלט לא לעשות כלום.

ליאורה עופרי: לדרישת הוועדה, תחילת החוק היא 6 חודשים מיום הפרסום, אולם חובת בניית מתקן לפי התקן האירופאי היא רק שנה מיום התחילה.

ליאורה עופרי: כלומר, תוך שנה וחצי.

אמנון כהן: אבל התקן קיים, אנחנו מאמצים תקן.

אמנון כהן: אז למה צריך לחכות?

ליאורה עופרי: אנחנו עושים כאן כל מיני הוראות לגבי הדרגנוע – לעניין הבדיקות התקופתיות, הבדיקה היסודית, ההפעלה הראשונה וכולי.

ליאורה עופרי: זה יחול 6 חודשים מיום הפרסום.

ליאורה עופרי: שנה וחצי מיום הפרסום הדרגנועים חייבים להיבנות אך ורק על-פי תקן אירופאי, זאת אומרת לא יהיה ניתן לבנות יותר במדינת ישראל דרגנועים שלא על-פי תקן אירופאי, אלא אם כן מפקח העבודה הראשי יכריז על תקן אחר.

ליאורה עופרי: זאת הכוונה, וזאת המשמעות של סעיף 8.

אמנון כהן: למה לא תוך 6 חודשים?

עמי לוסטיג: מה קורה בדלתא הזאת של השנה?

עמי לוסטיג: לפי מה יבדקו?

ליאורה עופרי: עד שנה וחצי מיום פרסום התיקון אפשר לבנות דרגנועים גם על-פי תקן אמריקאי.

שאול יהלום: כמו היום.

עמי לוסטיג: לפי מה יבדוק הבודק?

עמי לוסטיג: אם מותר לבנות שלא לפי תקן אירופאי, וכתוב כאן שצריך לבדוק לפי תקן אירופאי כי אין תקן אחר, לפי מה הוא יבדוק?

שמרית שקד: כפי המצב כיום.

שמרית שקד: הרעיון הוא לא לשנות את מצבם של התעשיינים.

שמרית שקד: אם בן אדם תכנן כבר קניון והזמין כבר דרגנוע שנמצא בדרך לכאן, אנחנו לא יכולים עכשיו לומר לו: הדרישות האלה נכנסות לתוקף ביום שהחוק מתפרסם.

שאול יהלום: הוא יבדוק את העומס ויעשה בדיקה ראשונית אבל הוא לא יבדוק את הסעיף הזה.

זאב דיבס: המשמעות של הסעיף היא שאם בעוד 3 חודשים או בעוד חודשיים, כשהחוק עוד לא נכנס לתוקפו, בשל סיבה כזאת או אחרת כבעל קניון אזמין דרגנוע מאפגניסטן או מהונג קונג, אפשר להמשיך לבנות את המתקן והוא ייבדק על-פי דרישות התקן ההונג קונגי.

שאול יהלום: נכון, לכן נתנו לך שנה אחרי תחילת החוק, שאם בנית כבר את המסילות לדרגנוע תוצרת הונג קונג לא יאמרו לך להרוס חצי קניון.

שאול יהלום: זה שנה וחצי בעצם.

שי סומך: האם גם בלי תקנות יהיה ברור לבודקים כיצד לפעול?

שאול יהלום: אין כאן בעיה כי כתבנו "השר רשאי".

שאול יהלום: הכנסנו את כל מה שאמר מר הולצמן.

שאול יהלום: לכן זה לא בתקנות אלא בחוק.

שי סומך: השאלה אם הבודקים יידעו באמת מה לבדוק גם בלי תקנות שיתקין השר.

שאול יהלום: אני חושב שכן.

זאב דיבס: אני לא רופא אבל אני רוצה לומר שהדוגמה שנתת לגבי השפעת ודלקת הריאות היא דוגמה מצוינת.

זאב דיבס: זאת בדיוק הסיבה שהשמטנו מההצעה המקורית את כל המתקנים האחרים, שעניינם בהצעת חוק שונה לגמרי.

זאב דיבס: כפי שהצעת, אנחנו נציע הצעת חוק כזאת.

זאב דיבס: אני עדיין אומר, היות ואני לא רופא אני לא יכול להגיד איזו מחלה היא דומה מאוד או מאותה משפחה של השפעת.

זאב דיבס: לכן אני סבור שאם אנחנו עושים את אותו חוק לעניין שפעת, אם יש מחלה דומה מאוד לשפעת מן הראוי שזה יחול גם עליה.

שאול יהלום: אבל היא לא דומה.

שאול יהלום: זה דרגנוע וזה מעלית.

יהושע הולצמן: בסעיף 70ו נכתב "השר רשאי לקבוע/יקבע בתקנות".

וילמה מאור: הוחלט: "השר רשאי".

יהושע הולצמן: דעתי עדיין לא נוחה מסעיף 70א, מהכללת התקן שיפורסם ברשומות.

יהושע הולצמן: זה לא נוהל תקין.

שאול יהלום: אנחנו מאשרים את הצעת החוק לתיקון פקודת הבטיחות בעבודה [נוסח חדש] (תיקון מס' 5) (דרגנוע), התשס"ה-2005.

שאול יהלום: בהצלחה ותודה רבה לכל הנוכחים.

שאול יהלום: הישיבה נעולה.